Προταση ΑΠΟΦΑΣΗΣ ΤΟΥ ΣΥΜΒΟΥΛIΟΥ περί εφαρμογής τεχνικών δειγματοληπτικών ερευνών περιοχών και τηλεπισκόπησης στις γεωργικές στατιστικές για το 1999-2003

(υποβληθεισα απο την επιτροπη)

ΑΙΤΙΟΛΟΓΙΚΗ ΕΚΘΕΣΗ

1. Το Συμβούλιο υιοθέτησε, στις 14 Νοεμβρίου 1994, την απόφαση 94/753/ΕΚ(1) για τη συνέχιση των εφαρμογών της τηλεπισκόπησης στις γεωργικές στατιστικές για την περίοδο 1994-1998, έργο το οποίο είναι επίσης γνωστό ως MARS. Οι εφαρμογές, οι οποίες καλύπτονται από την εν λόγω απόφαση, ειδικότερο στόχο έχουν:

(1) ΕΕ L 299 της 22.11.1994, σ. 27

- τη διευκόλυνση της προσφυγής στην τηλεπισκόπηση στα ενδιαφερόμενα κράτη μέλη, προκειμένου να βελτιωθούν τα συστήματα γεωργικών στατιστικών (δραστηριότητα Α - περιφερειακές απογραφές),

- τη διενέργεια εκτιμήσεων, πριν από την συγκομιδή, σχετικά με τις εκτάσεις και την παραγωγή των βασικών καλλιεργειών σε ευρωπαϊκή και, ει δυνατόν, σε εθνική κλίμα εντός των ορίων των διαθέσιμων οικονομικών μέσων (δραστηριότητα Β - ταχείες εκτιμήσεις σε ευρωπαϊκό επίπεδο).

Εξάλλου, το Συμβούλιο σημείωσε την πρόθεση της Επιτροπής να συνεχίσει, στο πλαίσιο της εφαρμογής του τέταρτου προγράμματος-πλαισίου έρευνας και ανάπτυξης, ένα ορισμένο αριθμό δράσεων που αποτελούν τμήμα του έργου MARS, οι οποίες απαιτούν, όμως, άλλες ερευνητικές εργασίες προτού καταστεί δυνατόν να εφαρμοστούν σε ευρωπαϊκό κλίμακα. Πρόκειται, ειδικότερα, για τις ακόλουθες δραστηριότητες:

- δημιουργία ενός προηγμένου συστήματος γεωργικής πληροφόρησης σε κοινοτικό επίπεδο με το συνδυασμό πληροφοριών οι οποίες προέρχονται από τις διάφορες δραστηριότητες οι οποίες αναπτύσσονται και δοκιμάζονται πειραματικά κατά τη διάρκεια του προγράμματος και, ειδικότερα, τις πληροφορίες οι οποίες προέρχονται από την πρώιμη εκτίμηση των εκτάσεων καθώς και από το γεωργο-μετεωρολογικό σύστημα πρόβλεψης των αποδόσεων και παρακολούθησης της κατάστασης των καλλιεργειών, το οποίο αναπτύχθηκε στο πλαίσιο του έργου MARS (δραστηριότητα Γ - ολοκληρωμένο σύστημα),

- ανάπτυξη μεθόδου, ανάλογης προς αυτήν που αναπτύχθηκε για την Ευρωπαϊκή Ένωση, η οποία επιτρέπει την πρόβλεψη και την πρώιμη εκτίμηση της συγκομιδής ορισμένων γειτονικών περιοχών της Ευρωπαϊκής Ένωσης και ειδικότερα των χωρών της Ανατολικής Ευρώπης και ενδεχομένως του Μαγκρέμπ, σε συνάρτηση με τα προγράμματα συνεργασίας με τις εν λόγω χώρες (δραστηριότητα Δ - παρακολούθηση και πρόβλεψη της συγκομιδής ξένων χωρών),

- συνέχιση των ερευνητικών εργασιών σχετικά με την ενδεχόμενη εφαρμογή, για στατιστικούς σκοπούς, νέων δεκτών, όπως το ραντάρ, που μπορεί να είναι συμπληρωματικοί των δορυφόρων υψηλής ευκρίνειας και των μετεωρολογικών δορυφόρων που χρησιμοποιούνται σήμερα στο πλαίσιο του έργου MARS (δραστηριότητα Ε - εφαρμογή νέων μεθόδων ή νέων δεκτών).

2. Το άρθρο 5 της απόφασης 94/753/ΕΚ του Συμβουλίου προβλέπει ότι, το αργότερο στις 31 Ιουλίου 1998, η Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με την εφαρμογή των δράσεων αυτών και τη χρήση των διατεθέντων ποσών, "η οποία συνοδεύεται ενδεχομένως από προτάσεις σχετικά με τη συνέχιση των εφαρμογών τηλεπισκόπησης στις γεωργικές στατιστικές".

Η συνημμένη πρόταση στοχεύει στην αναδιοργάνωση και τη συνέχιση, για την περίοδο 1999-2003, δράσεων οι οποίες χρησιμοποιούν τις τεχνικές δειγματοληπτικής έρευνας περιοχών και τηλεπισκόπησης από τις οποίες μέχρι σήμερα προέκυψαν ικανοποιητικά αποτελέσματα και οι οποίες, συνεπώς, μπορούν να ανταποκριθούν στις ανάγκες της Επιτροπής όσον αφορά την πληροφόρηση.

3. Κατ' αρχάς, προκειμένου να αντιμετωπιστεί η αυξανόμενη ανάγκη, τόσο της Επιτροπής όσο και των κρατών μελών, όσον αφορά τις πληροφορίες σχετικά με τη χρήση των εδαφών, τον πολυσχιδή ρόλο της γεωργίας, και ειδικότερα την επίδρασή της στο περιβάλλον, την χωρική διάσταση των εξελίξεων στην ευρωπαϊκή γεωργία, κλπ., προτείνεται η καλύτερη αξιοποίηση των δυνατοτήτων που προσφέρει η διενέργεια ερευνών περιοχών σε ευρωπαϊκή κλίμακα. Οι εν λόγω έρευνες θα πρέπει να βασίζονται σε ένα δείγμα αντιπροσωπευτικών εκτάσεων του συνόλου του κοινοτικού χώρου. Οι έρευνες αυτές έχουν ήδη χρησιμοποιηθεί για ειδικότερες ανάγκες στο πλαίσιο του έργου MARS και αποτελούν πυλώνα του συστήματος των γεωργικών στατιστικών σε ορισμένα κράτη μέλη.

Οι έρευνες αυτές επιτρέπουν την άμεση συλλογή εκτιμήσεων των εκτάσεων. Μπορούν, όμως, να αποτελέσουν επίσης, με τη σειρά τους, δειγματοληπτική βάση για άλλες περισσότερο επιστάμενες έρευνες οι οποίες συνδέονται με τις εκτάσεις που περιλαμβάνονται στο δείγμα. Η διενέργεια ερευνών περιοχών για στατιστικούς σκοπούς μπορεί να αποβεί χρήσιμη κυρίως ενόψει της διεύρυνσης της Ευρωπαϊκής Ένωσης, όταν θα καταστεί ακόμα δυσκολότερη η διάθεση, στις απαιτούμενες προθεσμίες, εναρμονισμένων στοιχείων σε εθνικό επίπεδο, που να καθιστούν δυνατή την απεικόνιση της κατάστασης σε κοινοτικό επίπεδο.

4. Η εμπειρία των τελευταίων ετών έδειξε ότι η εκτίμηση των εκτάσεων μέσω της τηλεπισκόπησης δεν ανταποκρίνεται ακόμη απόλυτα στις επιθυμητές απαιτήσεις αξιοπιστίας και πρωιμότητας και ότι, με τη σημερινή κατάσταση των γνώσεων, απαιτείται σημαντική αύξηση των δαπανών προκειμένου να πληρωθούν αυτές οι συνθήκες. Πάντως, προκειμένου να διατηρηθεί το τεχνολογικό προβάδισμα που έχει η Ευρωπαϊκή Ένωση στον τομέα αυτό και προκειμένου να καταστεί δυνατή η δοκιμή των δυνατοτήτων που προσφέρουν οι νέοι δορυφόροι υψηλής ευκρίνειας, θα ήταν επιθυμητό, στο πλαίσιο του πέμπτου προγράμματος-πλαισίου έρευνας και τεχνολογικής ανάπτυξης, να μπορέσει το Κοινό Κέντρο Ερευνών (Ispra) να μελετήσει εναλλακτικές μεθόδους ή σημαντικές βελτιώσεις της σημερινής προσέγγισης με σκοπό την αύξηση της αξιοπιστίας των εκτιμήσεων εκτάσεων χωρίς να υπάρξει υπέρβαση ενός δημοσιονομικού πλαισίου το οποίο είναι συμβατό με τους διαθέσιμους πόρους(2). Πάντως, στο μέτρο στο οποίο τα αποτελέσματα των εν λόγω εργασιών θα ήταν ικανοποιητικά και έγκυρα κατά τη διάρκεια μιας επαρκούς περιόδου, θα ήταν σκόπιμο να προβληθεί ήδη από σήμερα η δυνατότητα εφαρμογής νέων μεθόδων και νέων τεχνικών για την εκτίμηση εκτάσεων χωρίς να απαιτείται νέα απόφαση του Συμβουλίου.

(2) Βλέπε κεφάλαιο ΙΙ.5 της πρότασης απόφασης του Συμβουλίου για τη θέσπιση ειδικού προγράμματος έρευνας, τεχνολογίας και επίδειξης που θα εφαρμοστεί με άμεσες ενέργειες από το Κοινό Κέντρο Ερευνών για την Ευρωπαϊκή Κοινότητα* COM(1998) 305

5. Τέλος, προτείνεται η μετάβαση από την πειραματική και την ερευνητική φάση στην επιχειρησιακή φάση όσον αφορά το γεωργο-μετεωρολογικό σύστημα πρόβλεψης και παρακολούθησης της κατάστασης των καλλιεργειών που αναπτύχθηκε από το ΚΚΕρ κατά τη διάρκεια της πρώτης και δεύτερης φάσης του έργου MARS. Το σύστημα αυτό επιτρέπει την παρακολούθηση, κατά τη διάρκεια της περιόδου βλάστησης, της κατάστασης των καλλιεργειών έως την συγκομιδή (από απόψεως υδρολογικού ισοζυγίου, σταδίου ανάπτυξης, πρωιμότητας, θερμικής καταπόνησης, εκτίμησης των παραγόντων που μπορούν να επηρεάσουν την φυτοϋγειονομική κατάσταση των φυτών, κλπ.) καθώς και την αξιολόγηση της ενδεχόμενης επίδρασης των γεωργο-μετεωρολογικών παραγόντων στην απόδοση.

6. Ενόψει διεύρυνσης της Ευρωπαϊκής Ένωσης καθώς και του ενδιαφέροντος το οποίο δείχνει η ΕΕ για την εξέλιξη της γεωργίας σε ορισμένες μεθοριακές περιοχές, προτείνονται οι δράσεις, οι οποίες πρόκειται να αναληφθούν κατά την περίοδο 1999-2003, τόσο αναφορικά με το γεωργο-μετεωρολογικό μοντέλο όσο και αναφορικά με την εφαρμογή των τεχνικών ερευνών περιοχών και τηλεπισκόπησης, να εστιάζονται όχι μόνον στην Ευρώπη των 15 αλλά, επίσης, και στις χώρες της Ανατολικής και Κεντρικής Ευρώπης, το ευρωπαϊκό τμήμα της Ρωσίας, την Τουρκία, και το Μαγκρέμπ. Οι δράσεις αυτές μπορεί να υλοποιηθούν από την Επιτροπή είτε άμεσα είτε σε συνεργασία με τις κοινοτικές και εθνικές αρχές, οι οποίες είναι αρμόδιες για την παραγωγή γεωργικών στατιστικών ή τις αρχές οι οποίες έχουν αναγνωρισθεί από αυτές.

Προταση

ΑΠΟΦΑΣΗΣ ΤΟΥ ΣΥΜΒΟΥΛIΟΥ

σχετικά με την εφαρμογή τεχνικών δειγματοληπτικών ερευνών περιοχών και τηλεπισκόπησης στις γεωργικές στατιστικές για την περίοδο 1999-2003

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας:

ότι η απόφαση του συμβουλίου 94/753/ΕΚ της 14ης Νοεμβρίου 1994, για τη συνέχιση των εφαρμογών της τηλεπισκόπησης στις γεωργικές στατιστικές για την περίοδο 1994-1998, παύει να ισχύει την 31η Δεκεμβρίου 1998*

ότι η ανάγκη διάθεσης επαρκών πληροφορικών σχετικά με τη χρήση της γης καθώς και την κατάσταση των καλλιεργειών αποτελεί ιδιαίτερα αισθητή ανάγκη στο πλαίσιο της νέας κοινής γεωργικής πολιτικής και ενόψει της διεύρυνσης*

ότι είναι ανάγκη να προσαρμοστούν και να αναδιοργανωθούν οι λεπτομέρειες εφαρμογής των δράσεων οι οποίες αναλήφθηκαν στο πλαίσιο της απόφασης 94/753/ΕΚ του Συμβουλίου σε συνάρτηση με την εμπειρία που αποκτήθηκε καθώς και τα αποτελέσματα που επιτεύχθηκαν*

ότι είναι σκόπιμο να αναπτυχθεί, σε συνεργασία με τα ενδιαφερόμενα κράτη μέλη, ένα σύστημα δειγματοληπτικών ερευνών περιοχών για τη συλλογή απαραίτητων πληροφοριών σχετικά με τη χρήση της γης και άλλες μεταβλητές οι οποίες παρουσιάζουν ενδιαφέρον*

ότι το γεωργο-μετεωρολογικό σύστημα πρόβλεψης της απόδοσης και η παρακολούθηση της κατάστασης των καλλιεργειών έχουν φθάσει στο επιχειρησιακό στάδιο και ότι πρέπει να διαχωρισθούν από τις δράσεις που απαιτούν ακόμη έρευνα*

ότι οι δραστηριότητες τηλεπισκόπησης που απαιτούν και άλλες προσπάθειες έρευνας και ανάπτυξης κατά την διάρκεια της περιόδου 1999-2003 καλύπτονται από το πέμπτο πρόγραμμα-πλαίσιο έρευνας και ανάπτυξης*

ότι είναι σκόπιμο να προβλεφθεί ήδη από τώρα η δυνατότητα ενδεχόμενης ένταξης των μεθοδολογικών εξελίξεων που προκύπτουν από αυτό στο πλαίσιο των επιχειρησιακών δραστηριοτήτων που καλύπτονται από την παρούσα απόφαση*

ότι είναι ανάγκη να προβλεφθεί η δυνατότητα να αναθέσει η Επιτροπή, υπό τον έλεγχό της, την εκτέλεση των εν λόγω δράσεων στις κοινοτικές ή εθνικές αρχές οι οποίες είναι αρμόδιες για την παραγωγή των γεωργικών στατιστικών ή στις αρχές οι οποίες έχουν αναγνωρισθεί από αυτές*

ότι οι στατιστικές δράσης, οι οποίες χρησιμοποιούν τις τεχνικές δειγματοληπτικής έρευνας περιοχών και τηλεπισκόπησης τηρούν την αρχή της επικουρικότητας κατανέμοντας την ευθύνη της εκτέλεσης των διαφόρων δράσεων μεταξύ των κρατών μελών και της Επιτροπής σύμφωνα με κριτήρια αποτελεσματικότητας και εφικτότητας*

τη συμβολή των δράσεων αυτών στη βελτίωση του κοινοτικού στατιστικού μηχανισμού όσον αφορά τη χάραξη, τη διαχείριση, και τον έλεγχο της κοινής γεωργικής πολιτικής,

ΑΠΟΦΑΣΙΖΕΙ:

Άρθρο 1

Η Επιτροπή εξουσιοδοτείται να συνεχίσει, για μια περίοδο πέντε ετών, από της 1ης Ιανουαρίου 1999, την εφαρμογή τεχνικών δειγματοληπτικών ερευνών περιοχών και τηλεπισκόπησης στις γεωργικές στατιστικές. Οι τεχνικές αυτές στόχο έχουν ειδικότερα:

- την ανάπτυξη μέσων τα οποία επιτρέπουν τη συλλογή πληροφοριών σχετικά με τη χρήση της γης και των άλλων μεταβλητών οι οποίες παρουσιάζουν ενδιαφέρον και οι οποίες είναι απαραίτητες για την εφαρμογή και την παρακολούθηση της κοινής γεωργικής πολιτικής και για την ανάλυση των αλληλεπιδράσεων με τις άλλες κοινοτικές πολιτικές,

- τη διενέργεια καταλλήλων εκτιμήσεων των εκτάσεων και της δυνητικής παραγωγής των βασικών καλλιεργειών σε ευρωπαϊκή κλίμακα και των ζωνών κοινοτικού ενδιαφέροντος,

- τη διασφάλιση της παρακολούθησης της κατάστασης των καλλιεργειών κατά τη διάρκεια της περιόδου βλάστησης κατά τρόπο ώστε να καθίσταται δυνατή η εκτίμηση της δυνητικής επίδρασής της στις γεωργικές αποδόσεις και παραγωγές.

Άρθρο 2

Η Επιτροπή διασφαλίζει την εκτέλεση των εν λόγω δράσεων εντός των ορίων των διαθέσιμων οικονομικών μέσων είτε άμεσα είτε σε συνεργασία με τις κοινοτικές και εθνικές αρχές, οι οποίες είναι αρμόδιες για την παραγωγή των γεωργικών στατιστικών, ή τις αρχές οι οποίες έχουν αναγνωρισθεί από αυτές. Υποβάλλει ετησίως στα κράτη μέλη, σύμφωνα με τη διαδικασία του άρθρου 3, έκθεση σχετικά με τις λεπτομέρειες εκτέλεσης, τις χρησιμοποιηθείσες μεθόδους, την απορρόφηση των πιστώσεων, την αξιολόγηση των επιτευχθέντων αποτελεσμάτων, και τον τρόπο συνέχισης των εργασιών για το επόμενο έτος.

Άρθρο 3

1. Στην περίπτωση που γίνεται αναφορά στη διαδικασία που καθορίζεται στο παρόν άρθρο, η μόνιμη επιτροπή γεωργικών στατιστικών, η οποία εφεξής καλείται "επιτροπή", συγκαλείται από τον πρόεδρό της, είτε κατόπιν πρωτοβουλίας του ιδίου, είτε κατόπιν αιτήσεως εκπροσώπου ενός κράτους μέλους.

2. Ο αντιπρόσωπος της Επιτροπής υποβάλει στην επιτροπή σχέδιο των προς λήψη μέτρων. Η επιτροπή εκφράζει τη γνώμη της σχετικά με το σχέδιο αυτό εντός προθεσμίας την οποία ο πρόεδρος μπορεί να καθορίσει ανάλογα με την επείγουσα φύση του θέματος, διενεργώντας, ενδεχομένως, ψηφοφορία.

3. Η γνώμη της καταχωρείται στα πρακτικά. Επιπλέον, κάθε κράτος μέλος έχει το δικαίωμα να ζητήσει να καταχωρηθεί η θέση του στα πρακτικά.

4. Η Επιτροπή λαμβάνει ιδιαίτερα υπόψη τη γνώμη της επιτροπής. Ενημερώνει την επιτροπή για τον τρόπο με τον οποίο έλαβε υπόψη τη γνώμη αυτή.

Άρθρο 4

Το αργότερο στις 31 Ιουλίου 2003, η Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με την εφαρμογή των δράσεων αυτών και τη χρήση των διατεθέντων ποσών, η οποία συνοδεύεται ενδεχομένως από τις προτάσεις σχετικά με τη συνέχιση των εφαρμογών τηλεπισκόπησης στις γεωργικές στατιστικές.

Άρθρο 5

Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΔΡΑΣΗΣ

"Εφαρμογή τεχνικών δειγματοληπτικών ερευνών περιοχών και τηλεπισκόπησης στις γεωργικές στατιστικές για την περίοδο 1999-2003"

2. ΣΧΕΤΙΚΟ ΚΟΝΔΥΛΙΟ ΤΟΥ ΠΡΟΫΠΟΛΟΓΙΣΜΟΥ

Β2-513: αναδιάρθρωση των συστημάτων γεωργικών ερευνών

3. ΝΟΜΙΚΗ ΒΑΣΗ

Άρθρο 43 της συνθήκης. Απόφαση 94/753/ΕΚ του Συμβουλίου της 14ης Νοεμβρίου 1994 για τη συνέχιση των εφαρμογών της τηλεπισκόπησης στις γεωργικές στατιστικές για την περίοδο 1994-1998.

4. ΠΕΡΙΓΡΑΦΗ ΤΗΣ ΕΝΕΡΓΕΙΑΣ

4.1 Γενικός στόχος της ενέργειας

Στο πλαίσιο της εφαρμογής της απόφασης 94/753/ΕΚ του Συμβουλίου, αναλήφθηκε ένας ορισμένος αριθμός δράσεων με σκοπό την παροχή στις υπηρεσίες της Επιτροπής εκτιμήσεων, πριν την συγκομιδή και πριν καταστούν διαθέσιμες οι πρώτες επίσημες στατιστικές των εκτάσεων και της παραγωγής των βασικών καλλιεργειών. Οι δράσεις αυτές περατώνονται στα τέλη του 1998. Η συνημμένη πρόταση στοχεύει στην αναδιοργάνωση και τη συνέχιση, για την περίοδο 1999-2003, των δράσεων οι οποίες εφαρμόζουν τεχνικές δειγματοληπτικών ερευνών περιοχών και τηλεπισκόπησης, από τις οποίες μέχρι σήμερα προέκυψαν ικανοποιητικά αποτελέσματα και οι οποίες, συνεπώς, είναι σε θέση να ανταποκριθούν στις ανάγκες της Επιτροπής σε πληροφορίες.

4.2 Περίοδος η οποία καλύπτεται από τη δράση και προβλεπόμενες λεπτομέρειες για την ανανέωσή της

1999-2003. Το αργότερο στις 31 Ιουλίου 2003, η Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με την εφαρμογή των δράσεων αυτών και τη χρήση των διατεθέντων ποσών, η οποία συνοδεύεται ενδεχομένως από προτάσεις σχετικά με τη συνέχιση των εφαρμογών τηλεπισκόπησης στις γεωργικές στατιστικές.

5. ΚΑΤΑΤΑΞΗ ΤΩΝ ΔΑΠΑΝΩΝ/ΕΣΟΔΩΝ

5.1 Μη Υποχρεωτικές Δαπάνες (ΜΥΔ)

5.2 Διαχωριζόμενες Πιστώσεις (ΔΠ)

5.3 Τύπος των προβλεπόμενων εσόδων

6. ΤΥΠΟΣ ΤΩΝ ΔΑΠΑΝΩΝ/ΕΣΟΔΩΝ

Χρηματοδότηση κατά 100%. Ωστόσο, οι εθνικές στατιστικές υπηρεσίες μπορούν να αναλάβουν το συμπληρωματικό τμήμα των δαπανών οι οποίες θα ήταν απαραίτητες προκειμένου να εξασφαλιστεί η αντιπροσωπευτικότητα σε εθνικό επίπεδο των εκτιμήσεων των εντάσεων.

7. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

7.1 Τρόπος υπολογισμού του συνολικού κόστους της δράσης

Η δράση υποδιαιρείται σε τρεις επιμέρους δράσεις.

Α. Εφαρμογή των ερευνών περιοχών

Οι έρευνες αυτές αφορούν 370.000 σημεία, τα οποία είναι κατανεμημένα σε όλη την Ευρώπη. Με βάση τις εμπειρίες του παρελθόντος, εκτιμήθηκε ένα μέσο κόστος 4 ECU ανά σημείο για τη συλλογή πληροφοριών σχετικά με τη χρήση της γης σε κάθε σημείο, δηλαδή συνολικό κόστος 1,5 εκατ. ECU, στο οποίο πρέπει να προστεθεί ποσό 500.000 ECU περίπου για το συντονισμό και την εκτέλεση της δράσης, συμπεριλαμβανομένης της επεξεργασίας των πληροφοριών που θα συλλεγούν.

Β. Εφαρμογή των τεχνικών τηλεπισκόπησης στην εκτίμηση των εκτάσεων

Από το 1999, δεν θα υπάρχουν πλέον επιχειρησιακές εφαρμογές της τηλεπισκόπησης στην εκτίμηση ταχεία των εκτάσεων. Ωστόσο θα πρέπει να διατηρηθεί στον τομέα μία δραστηριότητα τεχνολογικής ετοιμότητας. Γι' αυτό το λόγο προβλέπεται ένα "προς υπόμνηση" για τις δράσεις αυτές.

Γ. Γεωργο-μετεωρολογικό σύστημα

Το γεωργο-μετεωρολογικό σύστημα, το οποίο αναπτύχθηκε κατά τη διάρκεια των τελευταίων ετών στο Κοινό Κέντρο Ερευνών, επιτρέπει την παρακολούθηση της κατάστασης των καλλιεργειών έως τη συγκομιδή καθώς και την αξιολόγηση της δυνητικής επίδρασης των γεωργο-μετεωρολογικών παραγόντων στην απόδοση. Αποτελείται από ένα γεωργο-μετεωρολογικό μοντέλο πρόβλεψης της απόδοσης και αντικειμενικών παρατηρήσεων δια μέσου δορυφόρων χαμηλής ευκρίνειας (μετεωρολογικών και αισθητήρας Vegetation). Δεδομένου ότι επρόκειτο για ένα έργο το οποίο ήταν ακόμη στην πειραματική φάση, το κόστος του γεωργο-μετεωρολογικού συστήματος εκαλύπτετο μέχρι σήμερα από τον ερευνητικό προϋπολογισμό του ΚΚΕρ. Δεδομένου ότι η φάση έρευνας και πειραματισμού μπορεί να θεωρηθεί ότι έχει περατωθεί και ότι τα αποτελέσματα υπήρξαν ικανοποιητικά, η διαχείριση του έργου από το 1999 θα καταλογισθεί στο κονδύλιο Β2-513, λαμβανομένης υπόψη της επιχειρησιακής φύσης της δράσης. Το κόστος της δράσης (500.000 ECU ετησίως) υπολογίσθηκε με βάση το πραγματικό κόστος της δράσης κατά την πειραματική φάση.

7.2 Ανάλυση ανά στοιχείο της δράσης

>ΘΕΣΗ ΠΙΝΑΚΑ>

7.3 Χρονοδιάγραμμα πιστώσεων ανάληψης υποχρεώσεων/πιστώσεων πληρωμών

>ΘΕΣΗ ΠΙΝΑΚΑ>

8. ΠΡΟΒΛΕΠΟΜΕΝΕΣ ΔΙΑΤΑΞΕΙΣ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Δεδομένου ότι η Επιτροπή είναι ο παραλήπτης των πληροφοριών και ότι η παροχή πληροφοριών αποτελεί αντικείμενο συμβάσεων, θα υπάρξει άμεσος έλεγχος της δράσης. Εξάλλου, η εκτέλεση των δράσεων διασφαλίζεται από την Επιτροπή είτε άμεσα είτε σε συνεργασία με τις κοινοτικές και εθνικές αρχές, οι οποίες είναι αρμόδιες για την παραγωγή των γεωργικών στατιστικών ή τις αρχές οι οποίες έχουν αναγνωρισθεί από αυτές.

9. ΣΤΟΙΧΕΙΑ ΤΗΣ ΑΝΑΛΥΣΗΣ ΚΟΣΤΟΥΣ/ΟΦΕΛΟΥΣ

9.1 Ειδικοί ποσοτικοποιημένοι στόχοι, στοχευόμενος πληθυσμός

- Εδικοί στόχοι: διάθεση πρώιμων ή/και ανεξάρτητων πληροφοριών από άλλες πηγές σχετικά με τις εκτάσεις οι οποίες καλλιεργούνται με διάφορες καλλιέργειες, την κατάσταση των καλλιεργειών, τη δυνητική απόδοση, τη χρήση της γης, και τη χωρική διάσταση της γεωργικής πολιτικής. Αυτό επιτρέπει όχι μόνον την καλύτερη διαχείριση των γεωργικών αγορών αλλά, επίσης, και την καλύτερη κατανόηση της χωρικής επίδρασης, της επίδρασης της γεωργικής πολιτικής στο περιβάλλον καθώς και των τρεχουσών εξελίξεων της ευρωπαϊκής γεωργίας. Τα μέσα αυτά προορίζονται, εξάλλου, να διαδραματίσουν ένα ακόμα σημαντικότερο ρόλο ενόψει της διεύρυνσης της Ευρωπαϊκής Ένωσης προς τις χώρες της Κεντρικής και Ανατολικής Ευρώπης.

- Στοχευόμενος πληθυσμός: Επιτροπή, εθνικά ιδρύματα στατιστικής, εθνικές διοικήσεις, επαγγελματικοί γεωργικοί οργανισμοί.

9.2 Αιτιολόγηση της δράσης

Όπως εκτίθεται στο σημείο 9.1, η Επιτροπή χρειάζεται, για τη διαχείριση των γεωργικών αγορών, πρώιμες και αντικειμενικές πληροφορίες σχετικά με το δυναμικό της παραγωγής και, ειδικότερα, στον τομέα των μεγάλων καλλιεργειών. Εξάλλου, τόσο η Επιτροπή όσο και τα κράτη μέλη έχουν αυξημένη ανάγκη για πληροφορίες σχετικά με τη χρήση της γης, τον πολυσχιδή ρόλο της γεωργίας και, ειδικότερα, την επίδρασή της στο περιβάλλον, την χωρική διάσταση των σημερινών εξελίξεων στην ευρωπαϊκή γεωργία. κλπ. Ειδικότερα, όσον αφορά τις πληροφορίες σχετικά με τις τάσεις, και γενικότερα, τη χρήση της γης, η ανάγκη διάθεσης συστημάτων συλλογής, τα οποία καλύπτουν το σύνολο του κοινοτικού χώρου, πρόκειται να ενταθεί με την προοπτική της διεύρυνσης της Ευρωπαϊκής Ένωσης, όταν θα καταστεί ακόμα δυσκολότερη η διάθεση, εντός των απαιτούμενων προθεσμιών, εναρμονισμένων στοιχείων σε εθνικό επίπεδο τα οποία θα επιτρέπουν την απεικόνιση της κατάστασης σε κοινοτικό επίπεδο.

9.3 Παρακολούθηση και αξιολόγηση της δράσης

Όσον αφορά το γεωργο-μετεωρολογικό σύστημα, η δράση αποτελεί αντικείμενο μηνιαίας έκθεσης (Δελτίο MARS), το οποίο αποστέλλεται στις πλέον ενδιαφερόμενες υπηρεσίες της Επιτροπής και στα κράτη μέλη. Όσον αφορά τις έρευνες εκτάσεων, η Επιτροπή θα λαμβάνει, πριν το τέλος Ιουνίου κάθε έτους, εκτίμηση των εκτάσεων που διατίθενται για τις διάφορες καλλιέργειες. Αναφορικά με το σύνολο των δράσεων προβλέπεται, εξάλλου, ότι η Επιτροπή θα υποβάλλει ετησίως στα κράτη μέλη, στο πλαίσιο των συνεδριάσεων της επιτροπής γεωργικής στατιστικών, έκθεση σχετικά με τους τρόπους εκτέλεσης, τις χρησιμοποιηθείσες μεθόδους, την απορρόφηση των πιστώσεων, την αξιολόγηση των επιτευχθέντων αποτελεσμάτων, και τον τρόπο συνέχισης των εργασιών για το επόμενο έτος.